ทันเกมส์ ภาคบ่าย – บล.ไทยพาณิชย์
บริษัทหลักทรัพย์ ไทยพาณิชย์ สรุปทิศทางและแนวโน้มตลาดบ่ายนี้
21 ก.ค. 2558

สรุปภาวะตลาดภาคเช้า : SET หลุด 1460 จุด – SET หลังเปิดตลาดไม่พูดพร่ำทำเพลง เจอแรงขายออกมาตลอดทาง และหลุดต่ำกว่า 1460 จุด อย่างไม่มีเยื่อใย สั่นคลอนจิตวิทยาการลงทุน ส่วนปัจจัยกดดันไม่ต้องหา เรียกว่าลงกันทั้งกระดาน จะบอกว่ากังวลเฟดก็พูดได้ไม่เต็มที่นัก เนื่องจากตลาดภูมิภาคกลับแกว่งแคบในแดนบวก ความกังวลน่าจะมาจากตัวปัจจัยในประเทศเองที่เศรษฐกิจยังไม่ฟื้นตัว กระทบผลการดำเนินงานบริษัทจดทะเบียน ทั้งนี้ SET ปิดตลาดที่ 1453.79 จุด -12.92 จุด ด้วยมูลค่าซื้อขาย 2.0 หมื่นลบ.
กลยุทธ์ที่แนะนำ :ช่วงบ่าย: ยังลุ้นเหนื่อยกับ 1450 จุด ซึ่งหากรับไม่อยู่ มีแนวรับถัดไปที่ช่วง 1440-1445 จุด ส่วนภาพในระยะสั้นของช่วงบ่ายจะดี ควรกลับมายืนเหนือระดับ 1460 จุดก่อน กลยุทธ์ แม้ช่วงนี้ดูไม่ดี แต่มุมมองโดยรวมก็ยังน่าซื้อสำหรับการลงทุนหรือผู้เล่นรอบ ส่วนการเก็งกำไรดูเสียเปรียบตามภาวะตลาดที่ไม่ดี ดังนั้นเหมาะกับผู้รับความเสี่ยงได้สูง ทั้งนี้ หุ้นแนะนำตามสัญญาณทางเทคนิค ได้แก่ BR (รับ 11.30 ต้าน 12.20 Cut 10.90)